Anno ab Incarnatione Domini Mo Co LXXo. Ego Hugo dux Burgundie fui in generali capitulo Cisterciensis et ibi per manus Guichardi archiepiscopi Lugdunensis et Petri archiepiscopi Tharentasiensis et Alexandri abbatis Cistercii et omnium abbatum qui aderant in benefitiis et orationibus totius ordinis susceptus pro remedio anime mee et parentum meorum eis largitus sum ut fratres de omnibus ipsius ordinis abbatiis per omnem terram meam securi pergant res proprias absque ullo pedagio, minagia, venta et omni alia costuma ducant, portent et vendant et ad proprios usus necessaria emant. Et ne donum hoc mihi et ipsis tam utile ab aliquo Dei inimico et nostro infringatur sigillo meo cartam hec continentem communio. Factum est donum hoc in generali capitulo Cistercii sicut prescriptum est coram archiepiscopis et abbatibus qui convenerant presente avunculo meo comite Stephano de Sancerre, Guiardo de Favernei, Guillermo de Orgul et multis aliis. Nos Dei gratia Bisuntinensis archiepiscopis notum facimus universis presentem paginam inspecturis quod nos litteras bone memorie Hugonis quondam ducis Burgundie vidimus tenuimus et diligenter inspeximus ita de verbo ad verbum veraciter continere sicut hic superius plenarie continetur. In cuius rei testimonium presenti pagine sigillum nostrum duximus apponendum. Actum Cistercio anno Domini Mo CCo Lo octavo mense februario.